 

 Δελτίο Τύπου

Η θεατρική ομάδα «Αυλαία» του Φιλοπροόδου Ομίλου Βροντάδου παρουσιάζει τη θεατρική παράσταση **«Ο Αχυρώνας»** του Γεωργίου Μπουρονίκου σε σκηνοθεσία Νίτσας Κλούβα στο **ΟΜΗΡΕΙΟ Π.Κ.Δ.ΧΙΟΥ** το **Σάββατο και την Κυριακή 26 και 27 Οκτωβρίου** 2024 και ώρα **8.00 μ.μ.** με εθελοντική συνεισφορά.

Τους ρόλους ερμηνεύουν οι ηθοποιοί. Ξένη: Σταυρούλα Βασιλάκη, Δώρα: Γωγώ Μπαχά, Νταλί: Κώστας Βούκουνας, Μανώλης: Γιώργος Κερμπάτσος, Γλυκερία: Άννα Σιταρά, Γιάννος: Δημήτρης Φώτου, Ματούλα: Τζένη Βούκουνα, Γιατρός: Μαρία Σκουφάλου, Κυριάκος: Μάρκος Σκούφαλος, Ζωή: Διονυσία Κρόκου, Αφηγητής: Μάρκος Κάβουρας

**Το Σάββατο θα παρευρεθεί και ο συγγραφέας Γεώργιος Μπουρονίκος που ταξιδεύει στη Χίο από Θεσσαλονίκη ειδικά για την παράσταση.**

Αντί άλλου σχολίου δημοσιοποιούμε την κριτική για τον «Αχυρώνα» που ανάρτησε στα μέσα κοινωνικής δικτύωσης ο Κωνσταντίνος Βούκουνας δ/ντής του 1ου ΕΠΑΛ Χίου όταν παρουσιάστηκε η παράσταση στο 3ο Φεστιβάλ Θεάτρου στην Καλλιμασιά το Σάββατο 19 Οκτωβρίου.

« Μετά την παράσταση ...

Άλλη μια όμορφη και καλά διδαγμένη θεατρική παράσταση είχαμε την ευκαιρία να παρακολουθήσουμε απόψε στα πλαίσια του 3ου φεστιβάλ θεάτρου στην αίθουσα της Προόδου Καλλιμασιάς.

Τι πετυχημένος θεσμός αλήθεια!

Απόψε λοιπόν μπήκαμε σ ένα αχερώνα για να ανταμώσουμε τις ψυχές των προσώπων ενός σύγχρονου έργου γραμμένο από ένα νέο συγγραφέα (Γιώργος Μπουρονίκος). Κληθήκαμε να παρασυρθούμε ευχάριστα και να τους αφήσουμε να μας πάρουν από το χέρι , να μας πάνε σε μια αποθήκη, ίσως την αποθήκη της ψυχής μας που είναι και το καταφύγιο των καταπιεσμένων συναισθημάτων των ηρώων του έργου και γιατί όχι και των δικών μας…

Με οδηγό το ταλέντο τους, ερασιτεχνικό πιά δεν το λες, μας ζήτησαν να τους ακολουθήσομε όπως ακροβατούσαν στη λεπτή γραμμή που χωρίζει το γέλιο από το κλάμα και τη μοναξιά (συναίσθημα) από τη μοναχικότητα (επιλογή), ισορροπώντας στη θέση που ο συγγραφέας ήθελε πιστεύω να προσεγγίσει τα αχαρτογράφητα νερά της ψυχοσύνθεσης των χαρακτήρων του και το πέτυχαν με υπέροχο τρόπο. Κατάφεραν να μας οδηγήσουν εκεί που υπήρχαν καταχωνιασμένα τα ξεχασμένα είναι τους για να σταθούν απέναντι στα είναι μας στα καταπλακωμένα και πληγωμένα συναισθήματα και όνειρα. Μέσα από το πρίσμα της σάτιρας με την κατάθεση της ψυχής τους κατάφεραν να φτάσουν στον μεγάλο σκοπό του έργου, δηλαδή να αναδείξουν το ευαίσθητο και λεπτό θέμα της σύγχρονης κοινωνίας, την εσωτερική μοναξιά. Θυμάστε που ήταν και κάποτε θέμα εξετάσεων το: «ποτέ οι στέγες δεν ήταν τόσο κοντά και οι άνθρωποι τόσο μακριά»…

Εδώ λοιπόν οι ήρωες μας αποσυμπιέζονται σε μια αποθήκη και μέσα εκεί μπαίνει αριστοτεχνικά ο ένας στα κατάβαθα της ψυχής του άλλου και στο τέλος επέρχεται η κάθαρση, ηρώων και θεατών, αφού η διαχείριση της μοναξιάς δοσμένη με την υπέροχη ερμηνεία του -εδώ της (Σταυρούλα Βασιλάκη) - άγνωστης τραυματισμένης, δρα ψυχοθεραπευτικά στους άλλους και τελικά τους οδηγεί στην αναζήτηση νέων σχέσεων, ακόμα στην ενασχόληση με δημιουργικές δραστηριότητες, στην αναζήτηση επαγγελματικής βοήθειας, στην αποσυμπίεση καταπιεσμένων συναισθημάτων, στην ανάδειξη νέων ιδεών και εν τέλη νέας ζωής ώστε να γκρεμίσει ο τοίχος που ορθώθηκε μέσα και ανάμεσα μας.

Όλοι επί σκηνής ήταν υπέροχοι! Δεν υστερούσε κανένας και καμιά, σε κανένα ρόλο, φάνηκε άλλωστε στο χειροκρότημα σε όλη τη διάρκεια του έργου και ούτε που φάνηκε η αλλαγή, γιατί νομίζω στο έργο το πρόσωπο του νυχτερινού επισκέπτη ήταν αντρικό, άρα ακόμα ένα μπράβο στην σκηνοθέτη (Νίτσα Κλούβα). Φυσικά κάπου θα έγινε και σεμινάριο ώστε το αξάν της καραγκούνικης προφοράς να μην εκτρέψει από τον κύριο σκοπό του μύθου αλλά να είναι άλλο ένα αξιέπαινο σημείο που ο έμπειρος Γιώργος Κερμπάτσος το υποστήριξε υπέροχα. Αλλά και ποιος δεν ήταν υπέροχος και υπέροχη, ο Κώστας, η Τζένη, ο Μάρκος κι ο αφηγητής Μάρκος, όλοι μα όλοι. Άλλωστε πέτυχαν να μιλήσουν παράλληλα με τα όσα δεν τους επέτρεπε η μικρή κοινωνία του χωριού και οι περιστάσεις και στις καρδιές μας. Έδωσαν ευχάριστα τροφή για προβληματισμό και σκέψη. Αυτή η παράσταση δεν τελείωσε με το φινάλε της λοιπόν.... Ενώ άφησε την γλυκιά γεύση της ωραίας βραδιάς, έδωσε τροφή για σκέψη και ανάδραση. Ευχαριστούμε πολύ και πάλι, χρόνια πολλά στον ΦΟΒ και καλή επιτυχία στις άλλες παραστάσεις και, καλή συνέχεια …»

Σας περιμένουμε

 Το Δ.Σ. του Φ.Ο.Β.